十二時偈
作者：釋德洪
朝代：宋

paragraphs: 吾活計，無可觀。
但日日，長一般。
夜半子，困如死。
被虱咬，動脚指。
雞鳴丑，粥魚吼。
忙繋裙，尋韈紐。
平旦寅，忽欠伸。
兩眉稜，重千斤。
日出卯，自攪炒。
眼誦經，口相拗。
食時辰，齒生津。
輸肚皮，虧口唇。
禺中巳，眼前事。
看見親，說不似。
日南午，衣自補。
忽穿針，全體露。
日昳未，方破睡。
洗開面，摸着鼻。
晡時申，最天真。
順便喜，逆便瞋。
日入酉，壁掛口。
鏡中空，日中斗。
黄昏戍，作用密。
眼開闔，烏崒律。
人定亥，說便會。
法身眠，無被蓋。
坐成叢，行作隊。
活鱍鱍，無障礙。
若動着，赤肉艾。
本無一事可營爲，大家相聚喫莖菜。